Morgentrafikken i Storkøbenhavn rammes af, at lokomotivførere i S-togene er gået til fagligt møde klokken syv i forbindelse med igangværende overenskomstforhandlinger.

Det betyder, at alle S-tog holder stille, skriver Banedanmark 07.20 på Twitter.

- Omfanget af S-togs lokofører som er taget til fagligt møde, er nu så stort, at vi ikke kan opretholde trafikken. Derfor holder alle S-tog stille, lyder det.

DSB betragter det som en overenskomststridig arbejdsnedlæggelse.

Lokomotivførerne er utilfredse med de krav, de er blevet mødt med fra arbejdsgiverside.

Hos DSB havde informationschef Tony Bispeskov endnu ikke et fuldstændigt overblik klokken lidt i syv.

- S-togstrafikken er stærkt uregelmæssig i øjeblikket, og mange af de lokoførere, som er ude at køre nu, er faktisk på vej til fagligt møde. Det betyder, at vi er ved at lukke ned for S-togstrafikken i hovedstadsområdet, siger Tony Bispeskov.

Han anbefaler, at kunderne tjekker rejseplanen eller DSB.dk inden de bevæger sig ud i morgentrafikken.

Du siger, at trafikken er stærkt uregelmæssig. Forventer I, at I kommer til at lukke helt ned?